Haraldur Sverrisson bæjarstjóri undirritaði sáttmálann á jafnréttisdegi Mosfellsbæjar 18. september 2008 ásamt bæjarstjóra Akureyrar . Voru Mosfellsbær og Akureyri þar með fyrst íslenskra sveitarfélaga til að undirrita sáttmálann . Jafnréttissáttmálinn ( pdf ) er sáttmáli fyrir sveitar - og héraðsstjórnir Evrópu um skuldbindingar þeirra til að beita völdum sínum og samstarfstengslum til að ná fram auknu jafnrétti fyrir íbúa sína . Skuldbinding fyrir auknu jafnrétti Með því að undirrita sáttmálann skuldbindur Mosfellsbær sig til þess að beita völdum sínum og samstarfstengslum til að ná fram auknu jafnrétti fyrir íbúa sína . Í sáttmálanum kemur meðal annars fram að vegna þess að sveitarstjórnir eru það stjórnsýslustig sem “ stendur næst fólki ” eru þær “ best til þess fallnar að berjast gegn viðvarandi og endurteknu misrétti og stuðla að samfélagi sem sannanlega byggist á jafnræði . ” Jafnréttismál mál samfélagsins í heild Haraldur Sverrisson bæjarstjóri sagði við undirritunina : „ Jafnréttisumræðan nú á dögum felur meðal annars í sér það sjónarmið að kynin séu ólík og því sé nauðsynlegt að jafnt konur sem karlar fái tækifæri til þess að koma sjónarmiðum sínum á framfæri . Sú afstaða gerir það jafnframt að verkum að jafnréttismál eru nú skilgreind sem mál samfélagsins í heild , í stað þess að vera einungis hagsmunamál kvenna . Þessi nálgun hefur verið skilgreind sem samþætting . Með samþættingu er gert ráð fyrir að kynferði verði í forgrunni í stefnumótun eða ákvarðanatöku . “ Haraldur sagði jafnframt : „ Réttilega hefur verið bent á að þessum nýju áherslum fylgi nýjar aðferðir í jafnréttismálum og tekur gildandi jafnréttisáætlun Mosfellsbæjar mið af þeim . Með því að skrifa undir evrópusáttmála um jafna stöðu kvenna og karla í sveitarfélögum og héruðum er Mosfellsbær að heita því að gera allt sem í sínu valdi stendur til þess að útrýma launamun kynjanna sem og öðru misrétti sem kann að leynast innan okkar eigin sveitarfélags . “ Fullt tillit tekið til kynjasjónarmiða í stefnumótun Með sáttmálanum heitir Mosfellsbær því að taka fullt tillit til kynjasjónarmiða í stefnumótun á vegum sveitarfélagsins , skipulagi og framkvæmd enda segir í sáttmálanum : „ Í nútímasamfélagi og heimi framtíðarinnar er raunverulegt jafnrétti kvenna og karla lykillinn að efnahagslegum og félagslegum árangri okkar , ekki einungis á vettvangi Evrópu eða þjóðríkja heldur einnig í héruðum , borgum og staðbundnum samfélögum . “ Lýðræðis - og mannréttindanefnd óskar árlega eftir tilnefningum til jafnréttisviðurkenningar á jafnréttisstarfi eða verkefni sem innt hefur verið af hendi í bæjarfélaginu . Viðurkenninguna geta hlotið einstaklingar , fyrirtæki , stofnanir , hópar eða félagasamtök , sem á einn eða annan hátt hafa skarað fram úr eða markað spor á sviði jafnréttismála . Viðurkenningin er veitt á Jafnréttisdegi Mosfellsbæjar á hverju ári .